**Dulcea mea amară**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Hai, vino, iar pe-o margine de vară

Să-ți mângâi sfârcul sânului ușor,

Să te aprinzi când buzele coboară

Și fac popas, mai jos, lângă izvor,

Că anotimpul ăsta-i prea fierbinte

Să stăm cuminți cu inima pulsând,

Nici chiar bătrânul soare nu-i cuminte

Și ne strecoară fantezii în gând.

De-ar fi caniculă cinci luni pe vară,

În oaza ta m-aș cuibări pe veci,

Să nasc în tine dulcea mea amară

Cu mine viața-ntreagă să-ți petreci.

- Eu voi veni să-ţi răcoresc dorinţa

În nopţile când luna cade-n lac,

Iubite, tu-ţi mai aminteşti sentinţa,

Mai ştii când ceru’-ntreg ne-a fost iatac?

Sub merii interzişi în var-aceea

Geneza veşniciei pentru noi

S-a scris cu slove roşii, dar ideea

E că şi-acum umblăm prin Eden goi.

De ce ne-am ruşina, iubirea este

O vară nesfârşită. Hai, rămâi,

Şi-o să te pierzi în dulcea mea poveste

Ca-n zilele genezei, cea dintâi.

Ioan Grigoraș Liliana Trif